Comair-sakeredders vra vir meer tyd(Foto: pixabay) Die sukkelende lugredery Comair se sakeredders het sy krediteure gevra om die spertyd vir ŉ sakereddingsplan met ŉ maand uit te stel. Die sakeredders wil die plan nou eers aan die einde van Augustus bekendmaak. Die redery, wat Kulula en British Airways bedryf, is op 5 Mei in sakeredding geplaas en sakeredders is vol vertroue dat die onderneming gered kan word. Die versoek om uitstel, sê die sakeredders, is sodat hulle kan onderhandel vir korttermyn finansiering en twee aanbiedings van moontlike beleggers verder kan voer. Een van die aanbiedings van moontlike beleggers is reeds bindend, maar Comair moet eers aan bepaalde voorwaardes voldoen. Verdere onderhandeling is nog nodig om die tweede aanbod te finaliseer sodat dit in die sakereddingsplan ingesluit kan word. Die korttermyn finansiering is noodsaaklik vir die sakereddingsproses om te kan voortgaan. Comair het ŉ verlies van R564 miljoen in die eerste helfte van 2020 gely. Soveel as R790 miljoen kon boonop nie ingevorder word nie nadat die Suid-Afrikaanse Lugdiens (SAL) in Desember verlede jaar in sakeredding geplaas is. Die geld was vir uitstaande betalings wat SAL nog geskuld het vir ŉ skikking van R1,1 miljard ná ŉ klag by die Mededingingskommissie. Comair het voorheen al uitstel gevra vir die bekendmaking van die sakereddingsplan.